Ulrik Madsen er en af mange i Thy, der har trommet med fingrene i bordet for at få en oplukning til omverdenen fra syv nordjyske kommmuner. - Vi har gjort vores pligt, og så har vi været dygtige til at blive testet. Det var jo ikke så galt, som man troede, mener indehaveren af Madsens Bageri i Snedsted, Ulrik Madsen. Også hans kone har ventet utålmodigt på den glædelige nyhed om, at de nordjyske kommuner nu bliver lukket op igen allerede fra og med torsdag. Hun havde håbet på en genåbning fredag. At meldingen kommer allerede i dag vækker stor glæde. - Vi bor jo slet ikke så tæt som i storbyen. Det her (nedlukningen, red.) ødelægger vores område. Og nu siger de, der slet ingen cluster-5 har været, fortæller Gitte Madsen hovedrystende, mens hun tjekker dagens avis. Parret glæder sig til endelig at kunne komme i gang med juleforberedelserne, efter at forretningen med de 25 ansatte har været ret stille de seneste uger. - Vi troede jo, at batterierne til dørklokken i forretningen var døde, siger Ulrik Madsen med henvisning til den kraftige omsætningsnedgang, bageriet har oplevet. - Det kunne vi ikke blive ved med, fortæller han. Fortåelse for nedlukning Hos H&M i Thisted vækker genåbningen også glæde hos ekspedient Ninna Hummelshøj Pedersen fra Koldby. Hun har dog haft forståelse for nedlukningen. - Jeg tror, regeringen har villet være ekstra påpasselig. Jeg tænker, det er godt, at vi har fået testet så mange som muligt, så man helt kan afvise, at nogle skulle være blevet smittet med mutationen cluster-5, siger hun. Den unge ekspedient finder det nødvendigt, at man nogle gange må tilsidesætte egne behov i en større sags tjeneste. - Vi må alle tage et ansvar, og denne gang har det været vores tur. Vi har bare ikke været vant til den slags. Hun understreger, at hvis belægget ikke er der, så ser hun ingen grund til nedlukning. Kollektiv depression På kanten af en af Danmarks største fiskerihavne finder vi Per Gravgaard. Sammen med konen Kirstine driver han Færgegrillen i Hanstholm. Her bliver dagens nyhed om genåbning modtaget med ubetinget glæde. - Vi var nødt til at få åbnet. Det var en meget stor fejl at få lukket ned, mener Per Gravgaard. Han har følt sig som udstødt i nedlukningstiden. - Er det fordi, der ikke er stemmer i os, at vi ikke bliver hørt her i landsdelen?, spørger han. - Vi er jo ikke ringere end de andre, siger han med henvisning til de øvrige regioner i Danmark. Parret fortæller om, hvordan det har lagt sig som en kollektiv depression over området. - Man taler ikke om andet, og det svækker folks lyst til at handle. Indehaverne af færgegrillen i Hansholm havde gjort en lang række tiltag for at passe godt på de mange gæster, der har været forbi hen over sommeren. - Vi kan sagtens passe på hinanden, forsikrer Per gravgaard. Han mener, at nedlukningen af Nordjylland udelukkende skyldtes én ting. - Det har udelukkende været signalpolitik overfor udlandet. Man ville vise, at man har styr på sagerne i Danmark. Efter dagens nyhed glæder han sig til at se fremad. - Nu skal der bare gang i den. Alt var gået fuldstændigt i stå, slutter Per Gravgaard.
Hvordan blev meddelelsen om genåbningen af de syv nordjyske kommuner taget torsdag ? Vi har været rundt og lodde stemningen blandt thyboere.